**Nardus**, eller **Nardus-menighetene**, er en norskstiftet samling ikke-trinitariske, karismatisk kristne menigheter og grupper i Norge, i Stockholm i Sverige og i Tórshavn på Færøyene.

Ordet *nardus* er opprinnelig en gammel betegnelse på en gruppe velluktende planter og salver som blant annet er nevnt i Høysangen i Bibelen.

Historie
--------

Nardus-bevegelsen ble startet i 1983 av evangelisten Torkild Terkelsen, født 1941 på Fjære i nåværende Grimstad kommune. Terkelsen hadde bakgrunn fra pinsebevegelsen, men brøt med denne på grunn av teologiske uenigheter, og Nardus kan derfor sies å springe ut fra pinsebevegelsen.

I 2008 bestod bevegelsen av et nettverk på tolv menigheter og vennegrupper, hvorav ti i Norge.

Boken *Sig at du lyver* av Silvia Henriksdóttir fra 2011, først utgitt på dansk, handler om oppvekst i Nardus-menigheten på Færøyene, om overgrep i hjemmet og fortielse i menigheten.

I perioden 2020 til 2022 brøt flere av bevegelsens predikanter og mangeårige medlemmer ut av bevegelsen. Dette medførte at de lokale menighetene i Nordre Vartdal, Hallingdal og Storsand ble lagt ned. 

Nardus-menighetene teller per november 2022 i underkant av 300 medlemmer fordelt på 6-7 lokale forsamlinger og et par mindre husgrupper.[] Forsamlingene holder til i Grimstad, Kristiansand/Vennesla, Fredrikstad, Sandefjord, Oslo og Vinstra. Bevegelsen driver Oggetun leirsted i skogene ved Oggevatn, der det arrangeres stevner og samlinger, og utgir *Nardus-bladet* som har et opplag på 350 eksemplarer.

Teologi
-------

Terkelsen har skrevet flere bøker hvor han presenterer sin teologi.

Nardusbevegelsen fremholder blant annet læren om de troendes predestinasjon (forhåndsbestemt «frelse» eller «fortapelse»), praktiserer tungetale, tydning og profeti. De tror ikke på treenigheten og avviser dermed den apostoliske trosbekjennelsen. De praktiserer heller ikke dåp i «Faderens, Sønnens og Den Hellige Ånds navn», men døper sine tilhengere i Jesu navn alene. Nardus forkynner at det kun er én Gud, at Jesus er Gud åpenbart i kjød. Jesus, faderen og den hellige ånd er tre forskjellige måter Gud manifestere seg på. Utover å fornekte treenighetslæren hevder de at den katolske kirke er «Babylon», «den store skjøge», i Johannes' åpenbaring. Videre hevder Nardus at protestantiske kirkesamfunn og organisasjoner er «skjøgens døtre».

Referanser
----------

1. 1 2  Geir Lie, red. (2008). *Norsk pinsekristendom og karismatisk fornyelse : ettbinds oppslagsverk*. Refleks-publ. s. 120-121. ISBN 9788299659987.
2. ↑  «Slik fikk profeten 10.000 følgere». *Agderposten 2014.05.03*. 2014. s. 32-39.
3. ↑  Store norske leksikon (2005 - 2007): nardus i Store medisinske leksikon på snl.no. Hentet 29. juni 2023 fra
4. ↑  Treff i Nettbibelen på søkeordet «nardus»
5. 1 2 3  «Predikant får alvorlige anklager». *Grimstad Adressetidende*. 20. mars 2012. CS1-vedlikehold: Dato og år (link)
6. ↑  *Pinse for alle : pinsebevegelsen gjennom 100 år*. Hermon. 2007. s. 95. ISBN 9788230205501.
7. ↑  «Tror ikke på treenigheten». *Sandefjords Blad*. 19. desember 1991. CS1-vedlikehold: Dato og år (link)
8. ↑  Henriksdóttir, Silvia (2012). *Si at du lyver*. Vigmostad & Bjørke. ISBN 9788241907470.
9. ↑  «Denne predikanten mener politietterforskning kan være verre enn overgrepet». *TV 2* **(norsk)**. Besøkt 2. april 2021.
10. ↑  Igland, Alf Kjetil (6. mars 2012). «Harde anklager mot Nardus». *fvn.no*. Besøkt 2. april 2021.
11. ↑  Rydland, Ole Einar (2017). *All ære til Jesus*. no: Elefantus forl. s. 94. ISBN 9788283750102.
12. ↑  Terkelsen, Torkild (1998). *Troen på èn Gud og det evige liv : et oppgjør med treenighetslæren og Jehovas vitners guddomslære*. Grimstad: Nardus forlag.
13. ↑  Terkelsen, Torkild (2019). *Evig sikkerhet : Guds utvelgelse med frelse og evig sikkerhet*. Elefantus forlag. ISBN 9788283750485.
14. ↑  Terkelsen, Torkild (2020). *Er læren om sjelens udødelighet og evig pine bibelsk?*. Elefantus forlag. ISBN 9788283750928.
15. ↑  Terkelsen, Torkild (2020). *Læren om en Gud*. Tolvsrød: Elefantus forlag. ISBN 9788283750935.

Eksterne lenker
---------------

* (no) Offisielt nettsted Rediger på Wikidata
* (no) sistebasun